Christene uit Gaza nie welkom in Israel in Kerstyd | Netwerk24
Christene uit Gaza nie welkom in Israel in Kerstyd
Christene in die Gazastrook sal nie vanjaar in die Kerstyd toegelaat word om Betlehem, Jerusalem en Nasaret te besoek waar Jesus volgens die Bybel gebore is, gewoon het en gekruisig is nie.
Hulle sal wel permitte kry om in die buiteland te reis, maar nie in Israel en die Wesoewer, waar daar baie plekke is wat heilig vir Christene is nie, het 'n woordvoerder van Israel se militêre onderhandelingspan met die Palestyne gesê.
Daar is net sowat 1 000 Christene in Gaza, van wie die meeste Grieks-Ortodoks is.
Gewoonlik kry dié mense toestemming om die heilige stede te besoek, maar vanjaar word dit weens "veiligheidsredes" weerhou.
Israel het ook in die verlede gesê baie Palestyne wat korttermynpermitte kry om na die Wesoewer te gaan, bly onwettig daar agter en gaan nie terug Gaza toe nie.
Christen-leiers in Jerusalem het die besluit veroordeel en gesê hulle sal 'n beroep op die Israelse regering doen om dit te heroorweeg.
"Mense van oor die hele wêreld word toegelaat om na Bethlehem te reis. Ons dink die Christene van Gaza moet ook die reg hê," het Wadie Abu Nassar, 'n raadgewer van plaaslike kerkleiers, gesê. – Reuters